སྤྱི་ལོ༢༠༡༤ལོའི་སྤྱི་ཟླ་དང་པོའི་ཚེས་༡༡ཉིན་རྫོང་སར་ཕུ་མ་ཛཾ་མདའ་གྲོང་གི་ཐུགས་རྗེ་ཆེན་པོའི་སྨྱུང་གནས་ཆ་བརྒྱད་ལེགས་གྲུབ་ཀྱི་གཏང་རག་ལ༧རྫོང་སར་མཁན་ཆེན་ཕུན་ཚོགས་རྣམ་རྒྱལ་མཆོག་དང་མཁན་ཆེན་བསམ་འགྲུབ་རྣམ་གཉིས་ཀྱིས་སེར་སྐྱ་ཆིག་སྟོང་ལྷག་ལ་ཚེ་དབང་དང་བཀའ་སློབ་སྩལ་བ་ལས།རྫོང་སར་མཁན་པོ་ཕུན་ཚོགས་རྣམ་རྒྱལ་མཆོག་གིས་སྨྱུང་གནས་བ་རྣམས་ལ་བཀའ་སློབ་གནང་བའི་དུམ་བུ་གཅིག་འདིར་བཀོད་པ་ལ།ལོ་ཤས་སྔོན་སྨྱུང་གནས་འདུག་མཁན་ལས།ད་ལོ་ན་ནིང་འདུག་མཁན་གྲངས་ཉུང་དུ་སོང་འདུག།དེའི་རྒྱུ་མཚན་གང་ཞིག་ཡིན་ནམ།གལ་ཏེ་ཨ་གསར་ཆེ་བའི་རྒྱུ་མཚན་གྱིས་ཡིན་ན་ནི།བདེན་རྒྱུ་རེད་མི་ཚང་མར་ཨ་གསར་མེད་མཁན་སུ་ཡོད།འོན་ཀྱང་སྤྱིར་ཟས་གོས་དང་།གྲོགས་པོའི་བར་ལ་ཨ་གསར་ཆོག་རྒྱུ་རེད།རེད་དེ་དེ་ཡང་མི་ཡག་པོ་ཞིག་མ་རེད།ཡིན་ན་ཡང་ཆོས་སྒྲུབ་རྒྱུ་ལ་ཨ་གསར་བྱེད་མི་རུང་བ་རེད།རྒྱུ་མཚན་སྨྱུང་གནས་ལ་སོགས་པའི་ཆོས་བསྒྲུབ་པའི་དམིགས་ཡུལ་དེ་ནི་གནས་སྐབས་ནད་དང་སྡུག་བསྔལ་སེལ་བ་དང་།བྱ་བ་ལམ་འགྲོའི་ཆེད་དང་།འཆི་ཁ་དང་སྐྱེ་བ་ཕྱི་མ་ལ་ཕན་པའི་ཆེད་དང་།མཐར་ཐུག་སངས་རྒྱས་ཀྱི་གོ་འཕང་ཐོབ་པའི་ཆེད་དུ་རེད།དེས་ན་ཨ་གསར་ཆོས་ལ་བྱས་ན་རང་གིས་རང་ལ་མགོ་སྐོར་ཐེབས་སོང་བ་མ་ཡིན་ནམ།གལ་སྲིད་ང་ཚོས་ཆོས་སྒྲུབ་པ་ལ་ཨ་གསར་བྱས་ཀྱང་།ཁྱོད་སྔར་ངས་ཨ་གསར་བྱས་ནས་ན་ཚར་བས་ད་ན་རྒྱུ་མ་ཡིན་ཟེར་བ་ལྟ་བུ།ནད་ཀྱིས་ང་ཚོ་ལ་ཨ་གསར་བྱེད་མི་སྲིད་ཅིང་།འཆི་བདག་གིས་ཀྱང་ང་ཚོ་ལ་ཨ་གསར་བྱེད་ཀྱི་མ་རེད།དེར་བརྟེན་ཚང་མས་ལོ་རྗེས་མར་སྨྱང་གནས་སྐབས་མི་མང་དུ་འགྲོ་བའི་རེ་བ་མཛད་རྒྱུ་མ་ཟད།གྲོང་པའི་འགོ་ཁྲིད་རྣམ་པས་ཀྱང་མི་མང་ཆེ་བའི་བསམ་འཆར་དང་བརྟུན་ནས་མི་མང་ཙམ་སྨྱུང་གནས་ལ་ཞུགས་ཐུབ་པའི་བསྒྲིགས་ལམ་ཞིག་ལ་ཤུགས་སྣོན་བརྒྱབ་རོགས་ཞེས་འབོད་བསྐུལ་ཞུ་རྒྱུ་ཡིན།ཞེས་རྫོང་གྲྭ་དབང་གྲགས་ཀྱིས།